વાઘની વાત સાંભળીને રીંછ એના બે પગ પર ઊભું થઈ ગયું. ‘શું કહ્યું ? અમારામાં સૌથી બળવાન આ જંગલમાં સિંહ સિવાય બીજું કોણ હોઈ શકે ? હવે મારી સાથે આવીને બતાવો એ દુષ્ટને. મારા એક જ પંજાથી એનો ચહેરો છુંદી ન નાખું તો કહેજો. રીંછને લઈને વાઘ એ બાજુ ચાલ્યો જ્યાં વાવાઝોડાનાં સકંજામાંથી એ ભાગી નીકળ્યો હતો. વાવાઝોડાની ખૂબ શોધ કરી પણ એને ક્યાંય કશું જોવા ન મળ્યું. છેવટે રીંછ થાકીને પેલા ઝાડની બખોલ પાસે આવીને બેઠું, જ્યાં ચોર સંતાયો હતો. બન્ને સામસામે બેસીને વાવાઝોડાની રાહ જોવા લાગ્યા. તે આજુબાજુમાં ક્યાંક નજરે પડશે તો એની હાલત ખરાબ કરી નાખશે. ગુસ્સામાં આવીને રીંછ એના હાથપગ પછાડવા લાગ્યું : ‘ક્યાં છે, પેલો પાજી ?’ ધીમે ધીમે એનું પૂછડું ઝાડની બખોલમાં ગયું. જ્યારે ચોરે જોયું કે રીંછનું પૂછડું એના મોં પાસે આવી ગયું છે તો એણે બન્ને હાથથી જોશથી પૂંછડું પકડી લીધું અને એણે પૂરી તાકાતથી ખેંચવા માંડ્યું.